CELEX: 62021TN0302
Language: fi
Date: 2021-05-27 00:00:00
Title: Asia T-302/21: Kanne 27.5.2021 – ABOCA ym. v. komissio

19.7.2021   
            
            
               FI
            
            
               Euroopan unionin virallinen lehti
            
            
               C 289/45
            
         
      Kanne 27.5.2021 – ABOCA ym. v. komissio
      (Asia T-302/21)
      (2021/C 289/61)
      Oikeudenkäyntikieli: englanti
      
         Asianosaiset
      
      
         Kantajat: ABOCA SpA Società Agricola (Sansepolcro, Italia), Coswell SpA (Funo di Argelato, Italia), Associação portuguesa de suplementos alimentares (Apard) (Lissabon, Portugali) (edustajat: B. Kelly, solicitor, K. Ewert, asianajaja, D. Scannell, BL, ja C. Thomas, BL)
      
         Vastaaja: Euroopan komissio
      
         Vaatimukset
      
      Kantajat vaativat unionin yleistä tuomioistuinta kumoamaan Euroopan parlamentin ja neuvoston asetuksen (EY) N:o 1925/2006 liitteen III muuttamisesta hydroksiantraseenijohdannaisia sisältävien kasvilajien osalta 18.3.2021 annetun komission asetuksen (EU) 2021/468 (1) (jäljempänä riidanalainen asetus) kokonaan tai (toissijaisesti) osittain ja velvoittamaan komission korvaamaan kantajien oikeudenkäyntikulut.
      
         Oikeudelliset perusteet ja pääasialliset perustelut
      
      Kanteensa tueksi kantajat vetoavat kolmeen kanneperusteeseen.
      
                  1)
               
               
                  Ensimmäinen kanneperuste, jonka mukaan komission päätös soveltaa asetusta (EY) N:o 1925/2006 (jäljempänä aineiden lisäämisestä annettu asetus) on lainvastainen.
                  
                              —
                           
                           
                              Riidanalaisessa asetuksessa käytetyllä sanalla ”valmisteet” pyritään nähtävästi kieltämään koko kasvista muodostuvien ainesosien ja kasviperäisten luonnonuutteiden käyttö elintarvikkeina. Aineiden lisäämisestä annetussa asetuksessa ei anneta komissiolle toimivaltaa kieltää elintarvikkeiden käyttöä.
                           
                        
                              —
                           
                           
                              Komission olisi tullut noudattaa tiukempaa menettelyä ja soveltaa oikeudellista arviointiperustetta direktiivissä 2002/46/EY säädetyn mukaisesti.
                           
                        
            
                  2)
               
               
                  Toinen kanneperuste, jonka mukaan riidanalainen asetus on oikeusvarmuuden kannalta puutteellinen.
                  
                              —
                           
                           
                              ”Valmisteiden” merkitys on epäselvä aineiden lisäämisestä annetun asetuksen yhteydessä, joten kantajat eivät pysty selvittämään, kohdistuuko niiden tuotteisiin lisävalvontaa riidanalaisen asetuksen 1 artiklan 2 alakohdan mukaisesti.
                           
                        
                              —
                           
                           
                              Aineiden lisäämisestä annetussa asetuksen olevien näiden kahden artiklan välinen suhde on epäselvä.
                           
                        
                              —
                           
                           
                              Riidanalaisella asetuksella loukataan joka tapauksessa syrjimättömyyden periaatetta, koska sitä sovelletaan kantajien tuotteisiin mutta ei lukuisiin sellaisiin elintarvikkeisiin, jotka myös sisältävät vastaavia määriä hydroksiantraseenijohdannaisia.
                           
                        
            
                  3)
               
               
                  Kolmas kanneperuste, jonka mukaan Euroopan elintarviketurvallisuusviranomaisen (jäljempänä EFSA) vuoden 2017 analyysi ei ole aineiden lisäämisestä annetussa asetuksessa säädetyn oikeudellisen arviointiperusteen mukainen.
                  
                              —
                           
                           
                              Asianomaisten aineiden sisällyttäminen aineiden lisäämisestä annetun asetuksen liitteeseen edellyttää sovellettavan oikeudellisen arviointiperusteen mukaan tunnistettavissa olevaa haitallista vaikutusta ihmisten terveyteen.
                           
                        
                              —
                           
                           
                              EFSA:n päätelmissä ei tunnistettu haitallista vaikutusta ihmisten terveyteen.
                           
                        
                              —
                           
                           
                              Komission lähestymistapa on suhteeton, koska se ei täytä aineiden lisäämisestä annetussa asetuksessa säädettyä tarpeellisuutta koskevaa vaatimusta.
                           
                        
                              —
                           
                           
                              Komissio ei ottanut huomioon vuoden 2017 jälkeen julkaistuja tietoja, jotka osoittavat, että asianomaisten aineiden käyttämisellä ei ole haitallista vaikutusta ihmisten terveyteen.
                           
                        
            
         (1)  EUVL 2021, L 96, s. 6.